Tillögur sóttvarnalæknis um tilslakanir nú snúa fremur að skólum og skipulögðum atburðum heldur en fermingarveislum. Hann segir að krár yrðu þeir staðir sem farið yrði varlegast í afléttingar.
Sóttvarnalæknir segir það framar í forgangsröðinni að slaka á sóttvarnaráðstöfunum í skólum og á skipulögðum viðburðum en að leyfa fleiri gesti í fermingarveislum og á krám. Útihátíðir gætu farið fram í sumar.
Góðar forsendur hafa skapast til frekari tilslakana á samkomutakmörkunum, sagði Þórólfur Guðnason sóttvarnalæknir á fundi almannavarna í dag. Hann gerir ráð fyrir að heilbrigðisráðherra gæti kynnt nýja reglugerð strax á morgun. Ekkert smit greindist innanlands í gær, en eitt á landamærunum.
Þórólfur vildi ekki greina frá tillögum sínum til ráðherra en ræddi þó almennt um tilslakanir í skólum og á skipulögðum viðburðum. Vínveitingastaðir eru neðarlega á listanum þegar kemur að afléttingum og tilslökunum.
Fermingar eru mörgum ofarlega í huga en óvíst að hægt sé að halda fjölmennar veislur.
Mínar hugmyndir eru nú að fara varlega í því. Frekar að slaka á fjöldamörkum á skipulögðum viðburðum eins og listviðburðum þar sem fólk situr en í númerum sætum en í einhverjum svona veislum. Þetta á bara eftir að koma í ljós.
Hann sagðist einnig hafa lagt fram tillögur um íþróttaviðburði en sagði ekki hverjar þær yrðu. Áhorfendur hafa verið bannaðir til þessa. Ef vel gengur að bólusetja fólk, halda stjórn á landamærunum og koma í veg fyrir smit gæti verið hægt að halda hátíðir í sumar, sem féllu niður í fyrra. Þórólfur lagði þó áherslu á mikilvægi persónulegra sóttvarna þó svo létt yrði á sóttvarnaráðstöfunum.
Þá er mjög mikilvægt að fólk haldi áfram að passa sig. Þetta þýðir ekki að við getum lifað hinu villta góða lífi.
Tillögur sóttvarnalæknis um tilslakanir nú snúa fremur að skólum og skipulögðum atburðum heldur en fermingarveislum. Hann segir að krár yrðu þeir staðir sem farið yrði varlegast í tilslakanir.